**Årsberetning Darum Lokalråd 2021**

Ved Helle Ertmann

Formand for Lokalrådet

Darum Lokalråds overordnede mål er fortsat:

**A: At bevare Darum Børneby** (uden Børneby ingen DKFC, ingen Darum IF)

Det kræver øget bosættelse og det kræver PR:

* Sætte Darum på landkortet i Esbjerg Kommune og gerne længere ud:

1. hvor dejligt her er (Vadehavsnaturen, velholdte huse og marskgårde)
2. at her sker meget, man kan deltage i mange forskellige aktiviteter

**B: At her er rart at bo for os der allerede er her**

* trafiksikre veje, cykelstier og gode stier i byen
* forskellige former for botilbud
* passende kollektiv trafik
* pasning af grønne områder
* Børnepasning for alle små i Darum Sogn

Lokalrådets år begyndte arbejdet i november 2020 midt i corona-tiden.

Lokalrådets årsmøde var både virtuelt og fysisk pga. forsamlingsforbud på 50.

Der blev valgt 2 nye ind i Lokalrådet Diana Karlsson Madsen og Hanne Landbo Christensen. Diana var dog ikke ny i Lokalrådssammenhæng, da hun havde repræsenteret Darum Børneby tidligere i en periode.

Vi afholdt fysiske lokalrådsmøder i november og december, da vi godt måtte mødes 9 personer. Så vi nåede at konstituere os på et fysisk møde.

Vi nåede også at planlægge et visionsmøde i Lokalrådet i januar for som nyt råd at sætte kursen for de næste års arbejde. Desværre blev Coronasituationen forværret drastisk hen over julen og med et forsamlingsforbud på 5, måtte vi udskyde visionsmødet. I februar var det lige så slemt, men vi tænkte, at vi kan jo ikke lægge alt arbejde ned. Derfor begyndte vi at afholde lokalrådsmøderne på Teams. I løbet af foråret blev vi faktisk rigtig gode til at afholde virtuelle møder og til at markere med ”hånden”. Det blev en okay måde at afholde møderne på. Men da vi endelig i maj 21 kunne mødes igen, var det så dejligt, at vi snakkede under punktet evt. i en hel time efter at mødet egentligt skulle være slut.

Så vi har lært at bruge den virtuelle mødeform, både i det små og i det store. Vi har fundet ud af at vi godt kan fortsætte vores arbejde på et vist plan. At alt ikke behøver at gå i stå.

Vi har også lært, at hvor **er** det dejligt at mødes fysisk. Det giver en helt anden bund i arbejdet og i forståelsen. Og hvor savnede vi vores faste arrangementer, hvor vi mødes rundt omkring i landsbyen som f.eks. til Grundlovsmøde og til Darum Vadehavsdag. Så lad os håbe, at vi kan blive ved med at mødes frit og at vi husker at skønne på det og benytte os af det.

I slutningen af april afholdtes det årlige møde med Esbjerg Kommunes (EK) **Teknik & Byggeudvalg:**

Det var ud over de 5 politikere, direktøren for Teknik & Miljø Erik Jespersen og nogle fra forvaltningen. Vi havde inviteret udvalget her til Darum for at vi kunne vise hvor **cykelstien** slutter nede ved Skovhytten. Samtidig kunne vi vise de mange nye boliger i Darum – og dermed slå endnu mere på behovet for cykelstien. Det blev en god snak, efter at herrerne var færdige med at åbne og lukke deres bagagerum og døre med fjernbetjeningerne til deres fine biler. Jeg var glad for at jeg var cyklet derned :) Men vi fik god lydhørhed i forhold til cykelstien. Selvom der kom en masse debat politikerne imellem og i forhold til forvaltningen. Vi havde punktet cykelsti på igen til møde med Økonomiudvalget, for at lægge endnu mere pres på. Vi ville gerne have dem til at tage det med i Budgetforhandlingerne. Det skulle vi dog selv sende ind i juli, hvilket vi så gjorde.

Og gudskelov endte det jo med at EK får statsmidler til ½-delen af udgifterne til cykelstien og at EK har afsat den anden halvdel på budgettet. Så endelig lykkes det!

Om det er vores kamp eller de lokale politikeres kamp, det er underordnet. Men måske er det lykkedes ved fælles hjælp.

Vi havde også et punkt med manglende **punktum i navnet St. Darum** på byskiltene. Det endte med at vi fik punktummerne tilbage. Det blev også lovet i Lille Darum. Det er ikke sket endnu.

Vi havde også en klage over at det tog 4 måneder sidste efterår at få lavet v**ejstriber** i Darum efter at den nye asfalt var lagt på. Forvaltningen lagde sig fladt ned - det var for dårligt indrømmede de.

Vi havde en forespørgsel i forhold til at bygge seniorboliger og sundhedshus på Krogrunden, hvordan EK stiller sig til det. Her blev vi henvist til at tage det op med Økonomiudvalget. Det gjorde vi så, og Olfert Krog, formand for Sundhed & Omsorg bad os skrive til ham. Og det ledte til, at vi blev inviteret til møde (sammen med 3 andre lokalråd) med Sundhed & Omsorgsudvalget samt Fritid-, Sundhed- og Omsorgsforvaltningen. Her hørte vi om, at der om få år vil mangle 900 plejehjemspladser osv. Vi lagde billet ind på en **sundhedsklinik i Darum**. Arne Nicolaisen, direktør for forvaltningen, vil gerne det ligger i hallerne rundt om i kommunen. Dette har vi så arbejdet videre med. Lige nu er vi der, at Hallen har fundet et lokale, det gamle IF-lokale omme bag trappen. Vi håber at kunne holde møde med EK snarest om dette.

Vi havde også et punkt om **biodiversitet**, om EK kunne hjælpe og være positive over for disse tiltag. De har faktisk selv gang i en masse og har konsulenter, der kan hjælpe os.

Herunder nævnte de, at de vil til at udvælge Evighedstræer. Jeg foreslog, at Kvindeegen kunne blive et sådant. Det viste sig, at de ikke ved hvad en Kvindeeg er. Men da de fik at vide at træerne blev plantet i 1915 til minde om at Kvinderne fik kæmpet sig til valgret, så synes de, at det var en vældig ide. Jeg blev dog senere ringet op af en fra forvaltningen, der uddybede med at evighedstræer er sådan nogle man slet ikke må fjerne, de skal stå og rådne på stedet. Der tænkte vi, at det måske ikke vil være så populært i Darum om 100 år. I stedet bliver den udpeget til et **fredet træ**. Alle disse fredede træer bliver registreret på nettet, så man fremover kan se, hvor alle træerne står og derfor ikke kommer til at fælde dem.

Det blev også nævnt, at der arbejdes på en **cykelsti fra Tyskland til Blåvands Huk** og at det vil være fint med en rute ind forbi Darum. Der kunne vi jo så fortælle, at der allerede er en rute i form af Marskgårderuten. Det vidste de heller ikke.

Men alt i alt et fint møde med positive politikere og forvaltning.

I maj havde Byrådet inviteret sig selv på rundtur i kommunen. Måske for at de kunne snuse sig lidt frem til, hvad de skulle sælge sig selv på til valget. Men i hvert fald benyttede vi os af lejligheden til at invitere dem til Darum. Vi havde valgt, at det skulle foregå ved Kvindeegen, både fordi det er midt i byen, men også fordi det er et smukt sted med udsigt til en Marskgård. Forbipasserende kunne også se, at her sker noget og slutte sig til mødet.

Det foregik ved at politikerne minglede rundt og kom i snak med folk. Vi kunne spørge dem om alt muligt og argumentere for det vi synes, vi gerne ville have til Darum. Der var fint fremmøde, sågar kom Gert Eilrich fra Radio Syd. Der var også folk fra forvaltningen som skrev ned, hvis vi ville have det, ellers kunne vi selv udfylde sedler og give dem med hjem. Det var på dette møde, at det for alvor blev klart, at der er en voldsom **mangel på børnepasning for de 0-2 årige i Darum**. Det var et fint forum til at få luftet sine ideer og til at bringe dem i spil både over for politikere, men også over for forvaltningen, som havde lydhøre folk med.

Punktet Børnepasning havde vi så med til møde med Økonomiudvalget. De anbefalede at vi skrev til Børne- & Familieudvalget. Derudover satte vi punktet på til Budgetforhandlingerne, så der kunne afsættes penge til Darum til dette. Det blev der dog ikke – punktet nåede ikke engang med til forhandlingerne, men blev syltet undervejs. Vi fik dog positive tilbagemeldinger fra Børne- & Familieudvalget, som gerne ville at vi (nu Darum Børneby og Lokalrådet) mødtes med forvaltningen, inden et møde med det politiske udvalg. På dette møde blev det aftalt at Børnebyen og lokalrådet skal arbejde videre med forslag til løsning. Dette har så ledt frem til at vi har inviteret dagplejerne i Darum med til møde, så vi i fællesskab kan finde en varig løsning for Darum, så vi både kan bevare vores dagplejere og få passet alle vores 0-2 årige lokalt i Darum. Sådan at alle små børn kan vokse op i Darum i et trygt miljø og med den røde tråd i deres barneliv. Frem for at skulle transporteres til andre byer i en periode. Dette vil også give ro til forældrene, at vide at sådan er det samt være positivt for eventuelle tilflyttere, at vi kan sige, at her passes børnene lokalt. Men vi er ikke nået i mål endnu.

Vi havde også punktet **byggegrunde** med på mødet med Økonomiudvalget. Der var på det tidspunkt solgt 9 og reserveret 4 i Skråtoften. Vi ville gerne arbejde på at få nye byggegrunde. Her fik vi at vide at det ville være fint at indsende ønsker, da EK i efteråret arbejder på at lave en 10 års plan for nye byggegrunde. Vi har derfor indsendt forespørgsel på forskellige muligheder i Darum. Der er pt. 14 byggegrunde ledige i Skråtoften. Så de skal sælges først, men det er fint at have den næste udstykning på tegnebrættet allerede nu.

Vi spurgte også ind til revidering af **Landsbyplan for Store Darum**, men den ligger desværre hen i det uvisse. Vi vil jo gerne med ind over, så snart de begynder at revidere i den. Revideringen skulle have været i gang for i hvert fald 2 år siden.

Af vores egne møder kan nævnes:

**Grundlovsmøde**

Som var et godt arrangement med ca. 65 inkl. 5. klasse og deres forældre, hvilket var færre end normalt pga. Corona, men alligevel et pænt antal. Der var en god tale ved Karsten Degnbol og også fint med sang sunget for af Poul Erik Futtrup akkompagneret af Hans Henrik Brok. Det var en hyggelig dag, hvilket mange også gav udtryk for.

Vi har nogle overvejelser om fremtidige Grundlovsmøder:

Vi synes at Grundlovsdagen er vigtig og gerne må være en festlig dag, der appellerer bredt befolkningsmæssigt, så vi vil forsøge at ændre lidt på 'skabelonen'.  Til næste år håber vi, at spejderne igen kan og vil være med. I år måtte vi jo max være 100, hvorfor de blev 'sparet væk'.

Vi har tænkt over hvad gør vi for at tiltrække flere børnefamilier og i det hele taget flere til denne dejlige dag? Kan vi finde på en anden form? Kan vi knytte en aktivitet / opvisning eller andet på? Kan grundloven og demokratiet være et tema hos Darum Børneby i ugen op til den 5. juni og kan Børnebyen levere indslag og/eller kan en ung holde en ekstra Grundlovstale? Gode ideer modtages gerne.

**Visionsmøde -** i Lokalrådet fik vi endelig holdt vores eget visionsmøde i maj. Her havde vi mange gode ideer. Men det er jo ikke nok, at vi i Lokalrådet har gode ideer og intentioner. Vi er nødt til at være sikre på at Darum også synes at det er gode ideer. Derfor inviterede vi til **Borgermøde – visionsaften**, hvor vi kunne få luftet visionerne, høre hvad andre tænker og evt. få nye medlemmer til vores arbejdsgrupper. Vi kan ikke selv løfte alt arbejdet og jo flere vi er, jo mere kreative er vi også.

Vi var godt 40, der deltog i visionsmødet. Vi er glade for fremmødet og engagementet. Der var mange ideer og stor lyst til at brainstorme. Vi fik også 4 medlemmer mere i vores arbejdsgrupper. Noterne ligger på Darums hjemmeside, alle er velkomne til at tage kontakt, hvis der er nogle der vil være med til at realisere en vision. Skriv til [lokalraad@darum.dk](mailto:lokalraad@darum.dk) eller tag fat i en fra Lokalrådet.

* Ungeråd: Vi drøftede om vi kan få det i gang og i så fald hvorledes.
* Trafiksikkerhed: Inger søger gruppemedlemmer bl.a. via FB. Vi fik rigtig mange gode input.
* Høstmarked: Vi vil forsøge at få det op at stå igen via et samarbejde med Darum Børneby. Ideer og hjælp er velkommen
* Udendørs fitness: ideerne var mange og gode, men pt har vi ingen til at løfte opgaven. Elementer er lidt indtænkt i Troldeprojektet.
* Stiprojekt: 1 person tilmeldte sig gruppen, som også Diana og Anette er engageret i. Der kom et fint forslag med at lave et nyt kort med alle gå- og cykleruter i Darum og omegn indtegnet på. Giv endelig lyd, hvis du har kendskab til en offentlig sti, som ikke er så kendt.
* Biodiversitet: 3 nye tilmeldt den allerede etablerede arbejdsgruppe. Nu er der 6 i gruppen.
* Seniorbofællesskab: Der kom rigtig mange gode ideer til, hvordan et sådant kan se ud i Darum. Vi vil arbejde videre med det.

Der var flere visioner, men ovenstående er dem vi kan bære videre lige nu.

Visionsaftenen blev i øvrigt afholdt i samarbejde med Darum Børneby og Darum IF, som en **Darum Børne- og Borgerdag.** Hvor der bl.a. var indvielse af den nye hoppepude og informationsmøde om Frisættelse af folkeskolen. Dejligt med fælles arrangementer.

Et andet fællesarrangement var vores **vælgermøde,** som blev afholdt i samarbejde med Darum Kultur- og Fritidscenter. Politikerne var inviteret ud fra, at de skulle være lokale eller med interesse i små lokalsamfund.

Mødet startede med fællesspisning, hvor man samtidig med fysisk valgflæsk kunne få sig en snak med en politiker. Vi sad ved 8 borde med en politiker ved hvert bord, så snakken blev mere nærværende. Hvert kvarter måtte politikeren flytte sig til et nyt bord. Rigtig mange fik på denne måde snakket med en politiker. Den sidste time var der fælles spørgsmål og svar. En rigtig god aften som 65 valgte at deltage i.

Et udkomme af denne aften har man kunne læse om i avisen. Der blev rejst en sag, som har været rejst ofte før over for Økonomiudvalget uden resultat. Nemlig at lokalrådene næsten ingen penge har at arbejde med. Dette resulterede mirakuløst i efterfølgende, at vi får ca. dobbelt så mange penge som vi plejer.

Efter 4 år med separatkloakering i Darum i årene 2016-19 endte det med to dejlige regnvandssøer til os. **Den lille regnvandssø** der ligger op af Darum Kirkesti har fået en trampesti langs søen og så er der en grusvej ud til Thorsmarksvej, som EK ejer. Det vil sige, at vi har fået en sti her, så vi også kan skrå ind gennem byen denne vej.

**Den store regnvandssø** ligger ved Gl. Darumvej. Her fik vi bevilget 2 bordbænkesæt og en sti rundt om. Det viste sig, at Landsskabsarkitekt Sara Termansen var så fremsynet, at hun kunne se at vi ikke kan komme ind til den forhøjede sti rundt om søen i store dele af året pga. vand. Derfor fik vi også to træbroer, dels ude fra Sviegade og dels fra engvejen i forlængelse af Vesterbyvej, så vi kan komme tørskoede rundt i Darum - også denne vej hele året. Jeg har dog hørt om problemer med disse træbroer. Er de fra en gammel badebro i Hjerting, der har fået nye planker i deres bro, mens vi kan nøjes med smulerne fra de riges bord??? Jeg har kontaktet Sara Termansen, der vil se på det. Hun nævner at budgettet til søen er overskredet.

For at fejre søen og stien arrangerede Den grønne Bande og Biodiversitetsgruppen en dejlig dag med både affaldsindsamling og indvielse af søen - **en dag med Natur og** **Miljø.** I den forbindelse havde Lokalrådet udskrevet en konkurrence om, hvad søen skulle hedde. Alle kunne sende forslag ind og vindernavnet blev fundet af en dommerkomite med en fra henholdsvis Darum Sognearkiv, Darum Lokalråd og en elev fra Darum Børneby. Først blev der samlet affald ind på en rute Lokalrådet havde fået bevilget fra Ren Natur, sådan at vi fik 3.000 kr for at samle affaldet på ruten. Dernæst var der indvielse med tale og klipning af snor af Formand for Teknik & Miljøudvalget Søren Heide Lambertsen. Omkring 70 deltog i dette. Der var lidt til ganen, biodiverse frø og en drikkedunk fra Din forsyning til børnene.

Barbora Gullisova, forsker ved SDU, har lavet en ph.d. om **branding af mindre byer.** Hun havde udvalgt Darum som eksempel og interviewet flere her i byen til brug for sin ph.d. Derfor havde vi en aften, hvor foreninger og interviewede var inviteret til foredrag med hende. Vi tænker, at det kunne være godt og vigtigt for Darum med en gruppe, der arbejder med place branding. Kan vi inddrage SDU, f.eks. en fra Education Esbjerg? Bruge Darums FB til at stille spørgsmålet hvorfor bor du / I i Darum? Lave en Darum plakat, med et billede der ligner et årshjul, hvor flere place brandings nævnes?  Evt. med teksten ”Darum - byen bag diget” øverst. Gerne en gruppe der arbejder med branding af hele Darum, ikke kun for Lokalrådet eller for en anden forening.

Vi afholdt **det årlige møde med lokalrådene fra gammel Bramming kommune** i år i Skovhytten, så lokalrådene kunne se en anden side af Darum.

Det var et godt møde, hvor der var stor seriøsitet. Der var deltagelse fra alle undtagen Bramming Lokalråd. Mødeformen var fin.

Det blev besluttet, at der oprettes en fælles FB-gruppe for alle lokalrådsmedlemmer, så vi sammen kan stå stærkere i det store spil.

Lokalrådet er lidt vild med ideen om et ”Kend din by” arrangement, som de har haft i Gørding. Et arrangement med f.eks. åbent landbrug eller andre erhverv, spejdere, gymnastik m.fl., så deltagerne, både nuværende og evt. kommende beboere, kan få viden om hvad der findes i vores by.

**Konference med foreningerne i Darum**. Vi kunne ikke presse det ind i vores kalender, og havde på fornemmelsen at dette gælder os alle. Derfor udsat til maj 22.

Af små-opgaver i løbet af året kan nævnes indlæg til Sognebladet og Darum IF-bladet, indlæg til Lokalårbogen for Bramming-egnen. Ved sidstnævnte både det faste indlæg fra Lokalrådet samt et bidrag til en artikel om hvordan Corona har påvirket Lokalrådets arbejde.

Der har været en borgerhenvendelse i forhold til at Sydtrafik og EK har skåret i busdriften fra Bramming, så sidste afgang hjem for skoleleverne er kl 14.12. Jeg har haft kontakt med såvel Sydtrafik, Fortunaskolen samt Linje 10. Jeg regner med, at der kommer en løsning så eleverne kan komme hjem fra skole igen fra Bramming.

Høringssvar til Tjæreborg vindmøller, Esbjerg Kommunes Landdistriktspolitik, som vi har indsendt input til sidste efterår.

Deltaget i webinarer om Bo Trygt og om Bæredygtige landsbyer

Deltaget i generalforsamlinger i Darum IF, Darum Kultur- og Fritidscenter

Indsendt klager over udkørslen fra Darum til motortrafikvejen, dårlig vej og manglende afstribning.

Adskillige kontakter til Ugeavisen Bramming og JV

**Årsberetning fra arbejdsgrupperne**

**Arbejdsgrupperne**

* Hjemmeside og FB
* Velkomstgruppen
* Vadehavsgruppen
* Butiksgruppen
* Den grønne Bande
* Idéforum
* Projekt Sneum Sluse
* Biodiversitetsgruppen
* Stigruppen 2.0

**Hjemmeside (darum.dk) og FB ved Elisabeth M. Rasmussen**

Hjemmesiden fungerer, kører, er opdateret, forsvarlig hvad sikkerhed angår og brugergrænsefladen stort set tidssvarende.  
Siden er driftet og betalt af Darum Lokalråd. De tekniske problemer der uvilkårligt opstår på en hjemmeside klarer redaktionen stort selv. Hvis det bliver nødvendigt med ekstern hjælp, har Lokalrådet et rådighedsbeløb til det formål.  
Der bliver løbende lagt nyheder på siden, hvoraf størsteparten bliver delt med Lokalrådets FB-gruppe.

**Velkomstgruppen ved Lissy Kaas**

Velkomstmapperne indeholder praktiske oplysninger om byens offentlige og private steder, som ex Darum Børneby, Darum Kultur- og Fritidscenter, fritidsaktiviteter med mere, Marskgårderuten mm samt gavekort fra pt 6 virksomheder.

Darum Lokalråds Velkomstmapper omdeles af 9 personer. Vejene er inddelt, så vi omdeler tættest muligt på, hvor vi bor. Det gør det bedre og lettere for både omdeler som modtager.

Omdelerne udtrykker, at det er en meget overkommelig og hyggelig tjans at yde for fællesskabet i Darum Sogn. Flere har været med fra starten i 2015.  Vi har et årligt møde på ca. en time. Øvrig kommunikation sker på skrift, så vi kan ajourføre og støtte hinanden samt Darum og Lokalrådet. Vi er en blandet gruppe mht. alder og m/k. På 3 år har vi haft bare 3 udskiftninger. Hjælpsomheden og samarbejdet i gruppen er givtig!

Darum Menighedsråd sponserer materialer til mappen - øvrigt er frivilligt arbejde.

Coronaen gjorde en tid omdelingen ustabil, men vi er næsten med igen og til alle veje er en omdeler klar.

I Darum er her pt omkring 18 private udlejere med en til flere boliger, samt 3 professionelle/boligforeninger.

Der er uddelt henved 36 stk Velkomstmapper i 2020 (Skråtoften, lejere og husejere) og 18-23 stk i 2021 indtil nu.

Vi bliver taget godt og venligt imod af Darums tilflyttere, som udtrykker glæde og tilfredshed med Lokalrådets mappe.

Har du fået en ny nabo - ejer såvel som lejer - hører jeg som gruppens tovholder gerne fra dig på ex på sms. Kontaktoplysninger på [darum.dk](https://darum.dk/darum-lokalraads-arbejdsgrupper-2/).

**Vadehavsgruppen ved Helle Ertmann**

Vi har fået etableret cykel- og vandreruten Darum Marskgårderute, som går fra Vadehavet i en sløjfe ind i Vadehavslandsbyen og ud til diget igen. På vejen passerer den mange gamle marskgårde samt følger Darum Kirkesti, en af landets ældste og mest oprindelige kirkestier.

Gruppen er bindeleddet mellem Darum Lokalråd og Nationalpark Vadehavet, da Lokalrådet er Partner med Nationalparken.

Vi arrangerer Darum Vadehavsdag som er en dejlig dag på diget med tur på vaden, fortællinger om Vadehavet på forskellig vis, forhåbentlig med Amfibiebåd og kajak-roning i 2022.

Vi havde fuld finansiering til Vadehavsdagen 2020. Det fik vi overført til 2021 og nogle af pengene fik vi overført til Vadehavsdag 2022. Nu mangler vi bare at arrangere den + at søge de sidste penge til finansieringen.

Men det vigtigste er, at vi mangler at finde frivillige til at hjælpe os med selve afviklingen af dagen. Her håber vi på en positiv vilje til at være med til at Vadehavsdagen bliver til noget.

**Butiksgruppen ved Lasse Boesen**

Vi har bevidst holdt lav profil på projektet de sidste halvandet år. Udfordringen har været, at vi tilbage i tiden måtte konstatere, at vi ikke kunne få projektet finansieret. Vi måtte sande, at pengeinstitutter og kreditforeninger har stor modvilje mod at finansiere den form for projekter i landområder. Dette forhold har ikke kun ramt os, men mange lignende projekter omkring i landet.

Dagrofa måtte indse, at deres vækststrategi om mange små butikker rundt i landområder, ikke ville kunne gennemføres med den nuværende politik. Dagrofa besluttede sig derfor for at forsøge, rent politisk, at få ændret på disse betingelser. Det er lykkedes Dagrofa, at få politisk overbevisning for, at Vækstfonden må gå ind i projekter som vores. Ingen tvivl om, at dette er i god overensstemmelse med politiske ønsker om et land i bedre balance og ønskerne om i højere grad at støtte landdistrikterne.

Den gode nyhed om disse ændringer, fik vi overbragt fra Dagrofa på et møde afholdt den 2. november. Vi har også fået positiv tilkendegivelse fra et pengeinstitut, om at de vil støtte projektet, med de nye muligheder fra Vækstfonden.

Det er derfor med stor begejstring, at vi pr. dags dato kan sige, at vi aldrig har været tættere på at kunne realisere vores drøm om opførelse af en købmandsbutik i Darum.

Der pågår lidt grundarbejde omkring budgetter, og et endeligt bankmøde, men vi har en formodning om, at vi løbet af meget kort tid kan indkalde til et nyt borgermøde om projektet.

I butiksgruppen ved vi godt, at vi stort set skal begynde at italesætte projektet fra bunden igen. Den lange tid der er gået, har givetvis sået stor tvivl om projektet, men nu er vi altså i en helt ny og meget positiv situation. I butiksgruppen glæder vi os til snarest muligt at kunne præsentere det endelige projekt og få igangsat salget af anparter.

**Den grønne bande ved Birgit Hansen**

En arbejdsgruppe der er OBS på opsamling af affald rundt omkring i Darum. Endvidere har banden fokus på aktuelle steder, hvor der er behov for eller ønske om opsætning af bænke og kontakter Esbjerg Kommune (Vej & Park) om sådanne sager.

Hjørnet Gl. Darumvej/Sønderbyvej ejes af SOS Autohjælp – dette jordstykke har Den grønne Bande holdt med græs og blomsterbed. I starten et stort arbejde med megen ukrudt. Takket være hjælp af veterantraktor-folk i Darum blev jordstykket pløjet og harvet og tilsået med enggræs i år.

Aktuelt er billedet fra dagen ”Ren Natur” med  affaldsindsamling som var et fint arrangement med god tilslutning af både børn og voksne, og som i tillæg gav 3000kr. til Darum Lokalråd fra Ren Natur. Ruten var tildelt lokalt af Ren Natur på i alt 7 km.

Den Grønne Bande oplever, at der er mange borgere i Darum, der er med til at holde Darum fri for affald, der flyder rundt omkring.

I samarbejde med Lokalrådet og biodiversitetsgruppen har vi været med til at foreslå, hvor der kan plantes nye træer og buske i Darum (inden for byskiltene) for at øge fokus på en grøn by med ”liv og farver”.

**Ideforum ved Henriette fra Helheden**Ø*konomi*

* Budget: 1.163.995 kr.
* Egenbetaling: 357.704 kr.
* Tilsagn: 513.885 kr.
* Manglende støtte: 292.406 kr.

*Støttemuligheder*

* Vi søger nu seks større fonde, som vil kunne dække det sidste beløb hver især.
* Vi arbejder for et samarbejde under kommunens nye kulturstrategi.
* Og vi har planer om at søge erhvervslivet i det bredere område om midler, når vi er lidt tættere på målet.

*Andet*

* Vi har fået de på nuværende tidspunkt relevante tilladelser.
* Forventet byggestart 1. marts 2022
* Vi håber at rigtig mange vil engagere sig, så det bliver et fælles byggeprojekt for hele byen – lidt en folkefest

Vi søger Realdanias pulje Underværker. De udvælger bl.a. ud fra, hvor mange stemmer, projektet får fra enkeltindivider.

Vi har allerede over 500 stemmer, men vi arbejder for at få flere, så det er åbenlyst, at vi vil projektet. Vi er stolte af Darums deltagelse, da vi er markant mindre end mange af de andre områder, som har fået det nødvendige antal stemmer.

Gå gerne ind på [undervaerker.dk](https://undervaerker.dk/), klik på ”udforsk projekter” og stem på Troldene bag Diget. Skriv gerne en god kommentar på siden.

**Projekt Sneum sluse ved Elisabeth M. Rasmussen**

Projektet er et samarbejde mellem Sneum-Tjæreborg Lokalråd og Darum Lokalråd om at optimere natur- og kulturoplevelsen for folk der besøger Sneum Sluse. Tanken er at opsætte to familieshelters, et madpakkehus, en ophalerbro til kajakker og en stormflodssøjle. Søjlen er tegnet af Anders Buus Thomsen fa Darum. En vigtig del af projektet er fortællingen om stedets historie, digehistorie, hyttebyen, Nationalpark Vadehavet og det helt enestående dyreliv.  
Projektet begyndte i begyndelsen af 2019. Nationalpark Vadehavet har stort set støttet projektet fra starten ved at stille en konsulent til rådighed. På samme måde har Esbjerg Kommunes landdistriktskoordinator deltaget i arbejdsgruppens møder.

Projektet er fuldt finansieret. Blandt andet har Esbjerg Kommune støttet projektet med 100.000 kr og projektet nyder bevågenhed fra politikernes side. Nationalpark Vadehavet har tildelt projektet 150.000 kr ifm udrulningen af deres store projekt ”Velkommen til Nationalpark Vadehavet”, hvor Sneum Sluse er udnævnt til et såkaldt ”Informationssted”.

Området er naturfølsomt og kræver flere tilladelser blandt andet fra Kystdirektoratet, der tildelte projektet dispensation til opsætning af de nævnte faciliteter. Ved udløb af høringsperioden ifm dispensationen gjorde Danmarks Naturfredningsforening Esbjerg Afdelingen indsigelse imod projektet.

Projektet har derfor ligget stille siden september 2019 og afventer fornyet sagsbehandling.

Der er tre medlemmer fra hvert lokalråd i arbejdsgruppen. De to lokalrådsformænd er fødte medlemmer. Fra Darum deltager desuden Jørgen Haubuff, tidligere spejder og kajakroer og Elisabeth M. Rasmussen som repræsentant for Darum Vadehavsgruppe.

**Biodiversitetsgruppen ved Hanne Landbo Christensen**

Gruppen har fået lavet en projektbeskrivelse, som Elisabeth M. Rasmussen har formuleret.

*Ideen med gruppen er:*  
Vi vil støtte Esbjerg Kommunes deltagelse i den landsdækkende konkurrence om at blive Danmarks vildeste kommune.  
Vi vil inspirere Darums borgere til at skabe mere plads til bier/insekter, blomster, dyr - kort sagt alt det vilde på deres egne matrikler. Vi vil også forsøge at bidrage med praktisk viden om hvordan opgaven kan gribes an.  
Vi vil i det hele taget forsøge at skabe mere plads til det grønne, vilde og biodiverse i Darum, både fordi den natur vi er afhængige af har brug for det, men også for at vores by kan blive endnu smukkere, endnu mere attraktiv og spændende at færdes i.  
*Det vi har gjort indtil videre:*  
Emil Brohus Agdal (medlem af gruppen) har lavet en facebookside: [Store Darum - Det vilde Vesten.](https://www.facebook.com/groups/257112699516669) Til siden er knyttet et google map kort, hvor alle Darums borgere har mulighed for at sætte en markering ind af deres egne forskellige biodiversitetstiltag. Store som små - alt tæller med. Siden er desuden tænkt som en mulighed for, at vi kan inspirere hinanden, dele viden og dele vilde oplevelser.  
Vi har deltaget i Esbjerg Kommunes borgermøder om ny Sektorplan for ”Park, Skov og Friluftsliv”, og vi er kommet med input til planen. Som det ser ud lige nu, kan tiltag i vores by og nærområde måske blive en del af planen.  
Vi har haft besøg af landdistriktskoordinator Ann Caroline Hansen for at præsentere hende for vores ideer og for at "gøde jorden" for et fremtidigt samarbejde.  
Vi har deltaget ved to forskellige events her i byen. Et sammen med Menighedsrådet hvor der blev undervist i at anlægge et bed til vilde blomster, og et ved indvielsen af Tue Sø, hvor der blev sået frø ud i området, og der blev uddelt vilde blomsterfrø til folk der ville så dem i egne haver.  
Vi har haft besøg at landskabsarkitekt Sara Termansen fra EK for at vise hende de steder i vores by, hvor Den grønne Bande og vi foreslår, at der kan plantes noget smukt og grønt - altså træer, buske og blomster. Hun sagde, at vores ideer og forslag vil komme til at indgå i hendes planlægning for Vej & Parks fremtidige arbejde her i Darum allerede fra næste år og derefter fremover. Indtil for nylig har vi kun været 3 i gruppen, men efter Lokalrådets visionsmøde er vi nu blevet 6 i gruppen. Der er derfor lagt op til, at vi kan nå lidt videre ud med opfordringen til at få skabt mere biodiversitet. Vi vil bl.a. forsøge at komme i dialog med boligforeninger, erhvervsdrivende, foreninger og andre, om de ser muligheder for at kunne skabe lidt plads til noget grønt eller andet, der kan understøtte biodiversiteten på deres arealer.

**Stigruppen 2.0 ved Diana Karlsson Madsen**

Vi er en gruppe på 4 mand som arbejder på at få mere adgang i naturen uden, at det skal foregå midt i den travle trafik. Vi vil også gerne binde forskellige områder sammen med stier så man kan færdes trygt uden for meget trafik.

Først vil vi forsøge at kortlægge de offentlige stier vi allerede har og gøre dem synlige på Darums hjemmeside.

Ellers har vi mange forslag til mulige nye stier, som giver nye og længere muligheder for alle slags motionister som fodgængere, cyklister og ryttere.

Vi forsøger at etablere kontakt til forskellige samarbejdspartnere.

F.eks. Lokalrådet Ribe Nord, om en forbindelse mellem Bjergvej i Vilslev og Øster Engvej ude i vores enge. Det vil kunne give en god tur ud til diget, ind mod Vilslev og over i vores enge igen.

Eller Esbjerg Kommune der allerede har øje på den gamle Drivervej, som går ude bag ved Kjærgård Landbrugsskole, men som lige nu er gennemskåret af motortrafikvejen, så man ikke kan blive på stien hele vejen til Vilslev.

Vi har også kontaktet digelaget, for at høre om man kan etablere låger ved siden af færistene, så der er adgang for alle både tobenede og firbenede langs diget mod Tjæreborg.